**Για ένα αποτελεσματικό κράτος**

**3 Απριλίου 2012**

Οι επιπτώσεις των δυσλειτουργιών του κράτους είναι εμφανείς σε όλα τα πεδία πολιτικής. Οι εξωστρεφείς λειτουργίες της διοίκησης, απέναντι δηλ. στους αποδέκτες της δραστηριότητάς της, δεν έχουν τύχει της απαιτούμενης προσοχής, παρά τις διαδοχικές μεταρρυθμίσεις και τις παρεμβάσεις που έχουν επιχειρηθεί. Ο διοικητικός εκσυγχρονισμός σήμερα πρέπει να δώσει τη μάχη της αποτελεσματικότητας, για ένα κράτος ικανό να ρυθμίσει την οικονομία, να ασκήσει τον ρόλο του στην κοινωνική προστασία, να δημιουργήσει τις προϋποθέσεις και να στηρίξει την ανάπτυξη διαφόρων κοινωνικών και οικονομικών δραστηριοτήτων και πρωτοβουλιών. Οι μέχρι τώρα μεταρρυθμίσεις επικεντρώθηκαν σε θεσμικές παρεμβάσεις και μάλιστα διαρκώς στα ίδια πεδία, αποκτώντας τελικά κυρίως συμβολικό χαρακτήρα στο πλαίσιο της πολιτικής αντιπαράθεσης.

Σ’αυτό το πλαίσιο, τα μεταρρυθμιστικά εγχειρήματα οφείλουν να ξεκινούν από το επιδιωκόμενο τελικό προϊόν, δηλαδή από τη σκοπιά του αποδέκτη. Η προσήλωση σε εξωστρεφείς στόχους αναδεικνύει τις προτεραιότητες όσον αφορά τις αλλαγές που απαιτούνται στην οργάνωση και λειτουργία του κράτους (π.χ. ανασχεδιασμός διαδικασιών, απλούστευση και βελτίωση της νομοθεσίας αλλά και ενίσχυση των διαδικασιών εποπτείας και ελέγχου της εφαρμογής από τις υπηρεσίες, αξιολόγηση της χρήσης ανθρώπινων και υλικών πόρων ενόψει συγκεκριμένων αποτελεσμάτων, κλπ.).

Η οικονομική πίεση είναι δεδομένη. Μια σοβαρή προσπάθεια μεταρρύθμισης έχει όμως πολιτικές, οργανωτικές και κοινωνικές προϋποθέσεις. Ιδιαίτερη σημασία έχουν η σαφής στοχοθεσία, η ανάπτυξη στοχευμένων παρεμβάσεων με σχεδιασμό, συστηματική εποπτεία, συνέχεια και συνέπεια, και αναμφισβήτητα, η διακομματική στήριξη. Πρέπει τέλος να συνειδητοποιηθεί η ιδιαίτερα μεγάλη σημασία του μίκρο- και μέσο- επιπέδου των μεταρρυθμίσεων διότι εκεί παράγονται τα αποτελέσματα –ή όχι..

Καλλιόπη Σπανού

Καθηγήτρια Π.Α.

Συνήγορος του Πολίτη